b'\n_START_ARTICLE_\nLadeluftk\xc3\xb8ler\n_START_PARAGRAPH_\nEn ladeluftk\xc3\xb8ler (anglicisme intercooler) er en luftk\xc3\xb8ler monteret p\xc3\xa5 en bil med turbo, hvor ladeluftk\xc3\xb8leren er placeret mellem turbo og indsugningsmanifold._NEWLINE_Turboladerens udg\xc3\xa5ende luft er v\xc3\xa6sentlig varmere end indsugningsluften, da den er blevet presset sammen i turboen (adiabatisk proces). Ladeluftk\xc3\xb8lerens funktion er at k\xc3\xb8le indsugningsluften ned, inden den sendes ind i motoren og sammen med br\xc3\xa6ndstoffet bliver forbr\xc3\xa6ndt._NEWLINE_Kold luft fylder mindre end varm luft. Derfor kan der v\xc3\xa6re mere luft/br\xc3\xa6ndstof i motorens cylinder n\xc3\xa5r luften er k\xc3\xb8let ned. Samtidigt modvirker det opvarmningen der er sket ved luftens passage gennem turboen._NEWLINE_Dette giver en st\xc3\xb8rre fyldningsgrad og bevirker at motoren kan frembringe flere hestekr\xc3\xa6fter, uden at man er n\xc3\xb8dt til at for\xc3\xb8ge cylindervolumen._NEWLINE_Ladeluftk\xc3\xb8leren ligner mest af alt en almindelig k\xc3\xb8ler, den nedk\xc3\xb8ler blot indsugningsluften i stedet for k\xc3\xb8levandet._NEWLINE_Der findes ogs\xc3\xa5 v\xc3\xa6skefyldte ladeluftk\xc3\xb8lere, hvor indsugningsluften k\xc3\xb8les med en allerede nedk\xc3\xb8let v\xc3\xa6ske. Denne variant benyttes is\xc3\xa6r ved skibsmotorer, som via en varmeveksler anvender det omgivende vand til k\xc3\xb8ling.'